በትርፍ ህዳግ ላይ ቁጥጥር የሚያደርግ ዲፓርትመንት ተቋቋመ
ከፍተኛ የትርፍ ህዳግ በመያዝ ሽያጭ የሚፈጽሙ አስመጪዎችና ነጋዴዎች ላይ ታክስ በመጫን ለመቆጣጠር የሚያስችል አሠራር ተግባራዊ መደረጉን፣ ይህንን የሚከታተል ዲፓርትመንት በንግድ ሚኒስቴር ሥር መቋቋሙ ተገለጸ፡፡ከንግድ ሚኒስቴር የተገኘው መረጃ እንደሚያስረዳው፣ ዲፓርትመንቱ አንድ አስመጪ ወደ አገር ውስጥ ምን ያህል ዕቃ እንዳስገባ፣ ዕቃውን ለማስመጣት የፈጀበትን አጠቃላይ ወጪ በማሥላትና ገበያ ውስጥ ከሚሸጥበት ዋጋ ጋር በማመሳከር፣ ለገቢዎችና ጉምሩክ ባለሥልጣን መረጃውን ያቀርባል፡፡ዲፓርትመንቱ ሥራውን የሚያከናውነው አስመጪው ገበያ ውስጥ ሲሸጥ ምን ያህል የትርፍ ህዳግ እንደሚያገኝ ወጪውን በማቀናነስ፣ ባገኘው ትርፍ መጠን ታክስ እንዲጠየቅ ያደርጋል ተብሏል፡፡ተመሳሳይ ዕቃዎችን ያመጡ አስመጪዎች የሚሸጡበት ዋጋም በንፅፅር የሚታይ መሆኑን ለማወቅ ተችሏል፡፡ ተመሳሳይ ዕቃዎችን አንዳንዶች ከፍ ባለ ዋጋ ሲሸጡ፣ ሌሎች ደግሞ ባነሰ ዋጋ እንደሚሸጡ ተጠቁሟል፡፡ በከፍተኛ ዋጋ በመሸጥ ከፍተኛ ትርፍ በያዙት ላይ ባገኙት ትርፍ መጠን ልክ ተጨማሪ ታክስ እንዲከፍሉ እንደሚደረግም የንግድ ሚኒስቴር መረጃ ያመለክታል፡፡እንዲህ ዓይነቱን አሠራር ተግባራዊ ለማድረግ የተፈለገው ባልተገባ ዋጋ ትርፍ የሚያገኙ ነጋዴዎችን ለመከላከል እንደሆነ ተገልጿል፡፡ ያልተገባ የትርፍ ህዳግ ይዘው ተገልጋዩን የሚያማርሩ ነጋዴዎችን ለመቆጣጠር ያስችላል የተባለው አሠራር በተወሰኑ ምርቶች ላይ የተጀመረ መሆኑን ለማወቅ ተችሏል፡፡የተባሉት ምርቶች ግን ከአጠቃላይ የገቢ ዕቃዎች ውስጥ መሆናቸውን ሪፖርተር ያገኘው መረጃ ያስረዳል፡፡ አዲሱን አሠራር በተመለከተ ማብራሪያ ለሪፖርተር የሰጡ የንግድ ሚኒስቴር ባለሙያ፣ ከመጠን በላይ ትርፍ የሚይዙ ነጋዴዎች ባተረፉት ልክ እንዲጠየቁ ከማድረግ ውጪ አማራጭ የለም ብለዋል፡፡  